Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 428/14)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Azeitona Galega da Beira Baixa”

EU-nro: PGI-PT-02508 – 8.5.2019

SAN ( ) SMM (X)

1. Nimi

”Azeitona Galega da Beira Baixa”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1. Tuotetyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Azeitona Galega da Beira Baixa” on säilötty oliivi, joka valmistetaan lajin Olea europaea L. Galega-lajikkeesta.

Azeitona Galega da Beira Baixa -oliiveilla on seuraavat fyysiset, kemialliset ja aistinvaraiset ominaisuudet:

— Keskipaino: 2–3 g

— Natriumkloridi (NaCl): 5–10 %

— Väri: hiilenmustasta seepianruskeaan

— Aromi: hieman viinimäinen – yli 2 (asteikolla, joka on vahvistettu kansainvälisen oliivineuvoston marraskuussa 2011 antamassa standardissa COI/OT/MO No 1/Rev.2).

Azeitona Galega da Beira Baixa -oliivit säilötään suoraan suolaliemeen. Sekaan voidaan lisätä myös muita tuotteita, kuten mausteyrttejä (laakerinlehdet, oregano, timjami), sitruunaa ja valkosipulia.

Azeitona Galega da Beira Baixa -oliivit saatetaan markkinoille seuraavissa muodoissa:

— Kokonaiset oliivit: kannan kanssa tai ilman, luonnollisessa muodossaan, niin että kiveä ei ole poistettu;

— Halkaistut oliivit: oliivit, jotka on halkaistu pituussuunnassa niin, että leikkaus lävistää oliivin kuoren ja osan hedelmälihasta;

— Kivettömät oliivit: oliivit, joista on poistettu kivet ja jotka yleisesti ottaen säilyttävät luonnollisen muotonsa;

— Viipaloidut oliivit: oliivit, joista on poistettu kivet ja jotka on viipaloitu poikittain suunnilleen samanpaksuisiksi paloiksi;

— Oliivitahna: valmistetaan jauhetusta oliivirouheesta (vähintään 95 %); sekaan voidaan lisätä myös muita ainesosia, kuten ekstra-neitsytoliiviöljyä, suolaa, sitruunaa, valkosipulia ja mausteyrttejä (esim. oregano, timjami, laakerinlehti tai malagueta).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Azeitona Galega da Beira Baixa -oliivien raaka-aineita ovat ainoastaan oliivipuun (Olea europaea L.) Galega-lajikkeen hedelmät, vesi ja suola. Sekaan voidaan lisätä myös muita tuotteita, kuten sitruunaa, valkosipulia ja mausteyrttejä (laakerinlehdet, oregano ja/tai timjami).

Oliivitahnan valmistuksessa voidaan käyttää 3.2 kohdassa lueteltuja ainesosia.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Azeitona Galega da Beira Baixa -oliivit tuotetaan ja valmistetaan yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Oliivit pakataan sopiviin astioihin, joissa on riittävästi suolalientä peittämään ne, jotta voidaan taata niiden säilyvyysaika, joka voi olla enintään kaksi vuotta.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Etiketissä on oltava sanat ”Azeitona Galega da Beira Baixa – Indicação Geográfica Protegida” (Azeitona Galega da Beira Baixa – suojattu maantieteellinen merkintä) tai ”Azeitona Galega da Beira Baixa IGP” (Azeitona Galega da Beira Baixa SMM).

4. Maantieteellisen alueen tarkka rajaus

Azeitona Galega da Beira Baixa -oliiveja tuotetaan seuraavien kuntien kaikissa piireissä: Covilhã, Belmonte, Fundão, Penamacor, Idanha-a-Nova, Castelo Branco, Vila Velha de Ródão, Proença-a-Nova, Oleiros, Sertã, Vila de Rei ja Mação.

5. Yhteys maantieteelliseen alueeseen

Azeitona Galega da Beira Baixa -oliivien ominaispiirteet johtuvat niiden maantieteellisestä alkuperästä ja erityisesti luonnollisista tekijöistä, inhimillisistä tekijöistä ja asiantuntemuksesta.

Beira Baixan alueen ilmastolle on ominaista 10–20 °C:n vuotuinen keskilämpötila. Kahtena kuumimpana kuukautena heinä-elokuussa keskilämpötilat ovat yli 24 °C, mutta talvet ovat ankaria ja keskilämpötilat laskevat alle 10 °C:een joulu-, tammi- ja helmikuussa. Lämpötilaero on 16,2 °C lämpimimmän kuukauden eli heinäkuun ja kylmimmän kuukauden eli tammikuun välillä, ja tämä suuri lämpötilavaihtelu on selvä osoitus mannermaisen ilmaston merkittävästä vaikutuksesta (Cupeto et al., 2005).

Vuotuinen sademäärä vaihtelee 600–800 mm:n välillä, ja noin 70 prosenttia keskimääräisestä vuotuisesta sademäärästä sataa talvella (Silva, 1999).

Talvilämpötilat ovat riittävän alhaiset, jotta oliivipuut voivat mennä lepotilaan, mikä edistää tulevaa hedelmien tuotantoa, mutta lämpötilat eivät laske niin alhaisiksi, että saavutettaisiin kriittinen taso, joka voisi aiheuttaa vakavia satovahinkoja.

Alueen maaperä on läpäisevää ja pH:ltaan jokseenkin neutraalia hiekkapitoista hiesua, jota on vähintään metrin paksuudelta. Keskimääräinen sademäärä ja leudot lämpötilat yhdessä alueen maaperän syvyyden ja hedelmällisyyden kanssa edistävät hedelmien kypsymistä ja antavat niille Beira Baixan alueelle tyypillisen painon ja värin sekä hieman viinimäisen aromin. Nämä ominaisuudet erottavat ne muista oliiveista ja tekevät Beira Baixan alueesta ihanteellisen oliivintuotannolle, joka on sille hyvin tyypillistä ja juurtunut syvälle alueen sosioekonomiseen profiiliin.

Ympäristön lämpötila on eräs avaintekijä, joka takaa onnistuneen fermentaation säilöttyjen oliivien valmistuksessa. Alueen keskilämpötilat ovat kauden alussa noin 22 °C. Nämä luonnonolosuhteet nopeuttavat prosessia, ja suolalientä, jolla on jäljempänä kuvatut ihanteelliset kemialliset ominaisuudet, voidaan saada melko varhaisessa vaiheessa.

Azeitona Galega da Beira Baixa -oliivit säilötään luonnollisesti, ja perinteinen fermentointimenetelmä, joka on siirtynyt sukupolvelta toiselle paikallisten tuottajien keskuudessa ja jota käytetään edelleen, tehostaa paino- ja väriominaisuuksia, suolapitoisuutta ja hieman viinimäistä aromia, jotka erottavat Azeitona Galega da Beira Baixa -oliivit muista oliiveista, ja takaa, että tuotteeseen ei synny epänormaalista fermentaatiosta mahdollisesti aiheutuvia vakavia aistein havaittavia virheitä.

Azeitona Galega da Beira Baixa -oliivien valmistuksessa käytetyssä perinteisessä fermentointimenetelmässä vettä ja suolaa lisätään 3–6 kuukauden fermentaatioaikana, niin että suolapitoisuus vaihtelee 5–10 prosentin välillä.

Oliivinviljely liittyy läheisesti Beira Baixan alueeseen, mistä ovat todisteena monet historialliset tiedot, jotka osoittavat, että oliivinviljely oli jo 1500-luvun alussa vakiintunutta ja että Castelo Brancon alueella oli jo silloin laajoja oliivitarhoja. Huomionarvoista on, että alueella syötiin jo silloin säilöttyjä oliiveja, jotka olivat kiinteä osa Beiran alueen kaakkoisosassa maatyöläisille luontoissuorituksena maksettuja ruoka-annoksia, kuten Orlando Ribeiro (1945) toteaa kirjassaan Portugal, o Mediterrâneo e o Atlântico – Estudo Geográfico (Portugali, Välimeri ja Atlantti – maantieteellinen tutkimus).

Ribeiron mukaan ”oliivipuita istutettiin ympäri maata maatalouden leviämisen myötä, ja ne sopeutuivat kaikkiin maaperä- ja ilmastotyyppeihin, vaikka ne selvästi suosivat kalkkipitoista maaperää ja lämpimiä alueita, jotka ovat suojassa merituulilta. Yksi alueista, joilla ne ovat yleisimpiä, on Beira Baixan eteläosa. Beira Baixan kvartsiittiharjanteiden rinteet raivattiin vasta muutama vuosi sitten, ja siihen asti ne olivat pensaikon peitossa. Oliivipuut ovat sopeutuneet hyvin jyrkille, soraisille rinteille ja niiden irtonaiseen ja kiviseen maaperään. Yksi Beira Baixan tyypillisimmistä viljelykäytännöistä on oliivien korjuu käsin tai ravistamalla ne alas puista sauvojen avulla, mikä on aikaa vievää ja järjestelmällistä työtä, jonka eteen nähdään paljon vaivaa tärkeimmillä oliivinviljelyalueilla.”

Azeitona Galega da Beira Baixa -oliiveja, jotka valmistetaan ja säilötään sukupolvelta toiselle siirtyneillä ja edelleen käytössä olevilla menetelmillä, pidetään alueen perinteisenä tuotteena, ja ne ovat olleet jo pitkään tärkeä osa paikallista ruokavaliota ja paikallista taloutta.

Eritelmän julkaisutiedot

https://tradicional.dgadr.gov.pt/images/prod_imagens/azeites/docs/CE_azeitona_galega_0722.pdf

(1) EUVL L 343, 14.12.2012, s. 1.